Xander ‘nie seker’, ‘kan nie onthou’Xander Bylsma vandag in die hof. (Foto: Tania Heyns/Maroela Media) “Ek kan nie onthou wat op die aand van die 26ste Mei 2018 in die polisiestasie gebeur het nie.” Xander Bylsma (20) het Maandag in die hooggeregshof in Mmabatho herhaaldelik geantwoord dat hy nie juis die besonderhede kan onthou oor die betrokke dag waarop Sharnelle Hough (17) en Marna Engelbrecht (16) se liggame in ŉ koshuis by Hoërskool Stella in dié dorp aangetref is nie. Bylsma word beskuldig van die moord op die boesemvriendinne. Die moordverhoor is Maandagmiddag hervat nadat dit in Mei vanjaar uitgestel is toe Bylsma se regspan van die saak onttrek het. Dit is die tweede regspan wat aan die saak onttrek het. Dié jongman word nou deur adv. Sakkie Nel en prokureur Conrad Bester verteenwoordig. Bylsma het omstreeks 14:00 in die getuiebank ingeskuif waarna staatsaanklaer adv. Johan Smit hom begin uitvra het oor sy ontmoetings met onder andere Corrie Kochlan, die polisiebeampte wat Bylsma se bekentenis afgeneem het, en kol. David George Lange, wat die uitwysings hanteer het. Smit wou veral vasstel of Bylsma, nadat hy die betrokke dag na die Vryburg-polisiestasie geneem is, bewus was van die feit dat hy die reg op regsverteenwoordiging gehad het. Die staat voer aan dat Bylsma destyds van sy reg op regsverteenwoordiging by die polisiestasie in kennis gestel is, maar hy hou egter voet by stuk dat dit nie die geval was nie. “Verstaan ek reg dat jy nie kan onthou watter vrae destyds [by die polisiestasie] aan jou gevra is nie?” wou Smit weet, waarna Bylsma geantwoord het dat hy inderdaad nie die vrae kan onthou nie. Bylsma het die res van die middag gereeld Smit se vrae geantwoord deur te sê hy kan nie onthou nie. Smit wou weet of Bylsma enigsins kan onthou of ŉ polisiebeampte die betrokke aand hom spesifiek gevra het of hy regsverteenwoordiging wou hê of nie. Verskeie getuies het reeds voorheen in die hof getuig dat Bylsma spesifiek daaroor uitgevra is. Xander Bylsma vandag in die getuiebank. (Foto: Tania Heyns/Maroela Media) Die beskuldigde het homself egter gedurende sy getuienis in die hof weerspreek, het Smit aangevoer. Hy het verduidelik dat die beskuldigde aanvanklik aan sy voormalige regsverteenwoordiger adv. Niven Rai gesê het dat hy nie seker was watter vrae aan hom gevra is nie waarna hy later gesê het dat hy nie kan onthou of hy dit ooit aan Rai gesê het nie. “Stem jy saam dat dit twee verskillende weergawes is? Watter een is die korrekte weergawe?” wou Smit weet waarop Bylsma geantwoord het dat hy nie weet nie. “Ek kan nie so lank terug onthou nie,” het die beskuldigde verduidelik. “Jy skep probleme vir jouself,” het Smit in reaksie op Bylsma se antwoord gesê. “Jy het destyds saamgestem dat jy nooit vir Rai gesê het dat jy nie kan onthou nie en jy het selfs besonderhede deurgegee. Vandag sê jy jy het aan hom gesê jy kan nie onthou wat gevra is nie. Wat het verander? Hoekom verskil jou weergawes?” “Ek kan nie iets vir altyd onthou nie. Soos die tyd aanloop, vergeet mens,” het Bylsma geantwoord. “Ek wil jou herinner dat jy nie jouself ŉ guns doen om elke keer te antwoord dat jy nie kan onthou nie,” het Smit gesê voordat hy Bylsma verder uitgevra het of enigiemand anders hom van sy reg op regsverteenwoordiging ingelig het. Weereens het Bylsma gesê dat hy nie kan onthou of hy in kennis gestel is daaroor nie. Smit wou weet waarom nie. “Ek het pille gedrink. ŉ Handvol. Dit het my lelik deurmekaar gemaak. Ek kan nie onthou nie. Ek was bang, vreesbevange, benoud. Ek was drowsy in my kop.” Smit het toe aan Bylsma gevra of hy naar was waarop hy eindelik geantwoord het dat hy ook naar was. Ook dié simptome het nie ooreengestem met sy vorige getuienis nie, het Smit uitgewys. “Jy het voorheen gesê jy was bang, benoud, hartseer en gevul met vrees. Dit is wat jy gesê het. Ons kry nie die woorde ‘naar en drowsy’ in jou verklaring nie. Verduidelik waarom daardie woorde ontbreek in die verklaring,” het Smit gesê. Bylsma het weereens gesê hy onthou slegs vaagweg wat hy destyds in die verklaring gesê het. Xander Bylsma vandag in die hof. (Foto: Tania Heyns/Maroela Media) Hy het volgehou dat hy nie regsverteenwoordiging van die hand gewys het nie en beslis reeds daardie aand ŉ regspan sou aanvra as hy geweet het hy kon. Hy verduidelik dat hy eers die later die aand besef het dat hy die reg om regsverteenwoordiging het. “Toe [polisiebeamptes] vra wie ek [die betrokke aand] by my wou hê, het ek net gesê ek wil nie my ouers betrokke hê nie.” Hy verduidelik dat hy ook later aangeneem het dat sy ouers regsverteenwoordiging sou aanstel en dat hy nie uitdruklik daarvoor gevra het nie. Bylsma het met die verloop van die kruisondervraging duidelik geïrriteerd geword en het later selfs gevra om ŉ breek te neem. Die hof is vir tien minute verdaag waarna Bylsma die hof om verskoning gevra het vir sy gedrag. “Ek is onder baie spanning,” het hy verduidelik. Smit het sy vrae aan Bylsma hervat waartydens hy aangevoer het dat ook Chris Saunders, die privaat speurder wat Xander die betrokke dag vanaf sy ouerhuis na Vryburg vervoer het, gedurende die rit op twee geleenthede ŉ prokureur voor Bylsma genoem het. Die verhoor hervat Dinsdag om 09:00. Bylsma bly vanaand in Mmabatho in aanhouding. Die saak word deur regter Ronald Hendricks aangehoor.